
МОТИВИ
КЪМ ПРОЕКТ НА ЕТИЧЕН КОДЕКС НА ОБЩИНСКИЯ СЪВЕТНИК
[bookmark: bookmark2]На основание чл. 28, ал. 2 от Закона за нормативните актове, представям следните мотиви за приемането на Етичен кодекс на общинските съветници от Добрички общински съвет:
I.Причини, които налагат приемането на предложения Проект:
С изменението на Закона за местното самоуправление и местната администрация, обнародвано в Държавен вестник, бр. 38 от 9 май 2025 г. се въведе задължително изискване за общинските съвети да приемат Етичен кодекс на общинските съветници и да създадат постоянно действаща етична комисия на общинския съвет, която да гарантира неговото прилагане. Тези законодателни промени идват в условията на нарастващи очаквания от страна на гражданите за по-висока прозрачност и отчетност в работата на местната власт, както и в контекста на европейските стандарти за етика в публичния сектор.
Правното основание за приемането на Етичния кодекс е чл. 21, ал. 4 от Закона за местното самоуправление и местната администрация. Допълнително основание за включването в него на специални правила при представителство на интереси е § 5 от преходните и заключителните разпоредби на Закона за прозрачност при представителство на интереси (ЗППИ), обнародван в Държавен вестник, бр. 30 от 27 март 2026 г. Тази разпоредба предвижда приемане на етични правила за осъществяване на представителство на интереси от органите по чл. 5 от закона в шестмесечен срок от влизането му в сила. Председателите на общинските съвети и общинските съветници са изрично включени сред адресатите на закона съгласно чл. 5, т. 5 ЗППИ.
В изпълнение на тези изисквания в проекта е обособена глава десета „Етични правила при представителство на интереси“. Тя конкретизира стандартите за поведение на общинския съветник при взаимодействие с представители на интереси, включително относно идентифицирането на представителя и защитавания интерес, равнопоставения достъп, прозрачността и проследимостта на контактите, безпристрастното разглеждане на становищата и запазването на независимостта при формиране на позицията и гласуването. Необходимостта от тази уредба произтича от спецификата на представителството на интереси и изискването то да се осъществява при спазване на принципите на откритост, прозрачност, отчетност, добросъвестност и почтеност.
[bookmark: bookmark4]Проектът на Етичен кодекс на общинския съветник отговаря на обществените очаквания и нужди за въвеждане на прозрачност в дейността на общините и общинските съвети. 
II.Цели, които се поставят с предлагания Проект:
[bookmark: bookmark6]В резултат на приемане на Етичен кодекс на общинския съветник се цели укрепване принципите, систематизиране и конкретизиране на правилата за поведение, които следва да бъдат спазвани от общинските съветници на Добрички общински съвет, за издигане на общественото доверие и авторитета на общинския съветник и Общинския съвет, като колективен орган на местното самоуправление.
С включването на глава десета „Етични правила при представителство на интереси“ се цели изпълнение на задължението по § 5 от преходните и заключителните разпоредби на ЗППИ и установяване на ясни стандарти за поведението на общинските съветници като адресати на представителство на интереси. Уредбата е насочена към осигуряване на равнопоставено и прозрачно взаимодействие с представителите на интереси, недопускане на привилегирован достъп и неправомерно въздействие и защита на независимостта и безпристрастността на общинския съветник.
Цели се също разграничаване на представителството на интереси от обичайните контакти с граждани, приемните дни и разглеждането на жалби и сигнали, когато те не попадат в приложното поле на ЗППИ. По този начин специалните изисквания за прозрачност се прилагат съобразно закона, при запазване на възможностите за непосредствено гражданско участие и връзката на общинските съветници с избирателите.
Чрез включването на нарушенията на тази глава в компетентността на Етичната комисия се осигурява разглеждането им по общия ред на кодекса и прилагането на предвидените в него мерки при установено нарушение.

III. Финансови и други средства, необходими за прилагане на Проекта за Етичен кодекс на общинския съветник:
[bookmark: bookmark8]Допълнителни финансови средства за прилагане на новата уредба не са необходими, тъй като предлаганият за приемане Етичен кодекс касае дейността на общинските съветници, за които е предвиден съответният бюджет за конкретната финансова година. 

IV.Очаквани резултати от приемане на Проекта:
Очаква се посредством предложения Етичен кодекс на общинските съветници от Добрички общински съвет промени да се постигне:
1.Съответствие на предлагания проект с изискванията на промените в ЗМСМА, въведени с Държавен вестник, бр. 38 от 9 май 2025 г. 
2. Регулиране на обществените отношения, свързани етичните норми, които общинския съветник следва да спазва.
3. Ясна компетентност на Етичната комисия и на Комисията по ЗПК – постоянни комисии към Добричкия общински съвет и установени правила за взаимодействие.
Предлаганият Проект за Етичен кодекс на общинския съветник, гарантира прилагането и спазването на принципите на: Върховенство на закона, защита на обществения интерес, принцип на прозрачност, принцип на отчетност, принцип на почтеност, принцип на независимост и принцип на безпристрастност в работата и поведението на общинския съветник. 
С проекта се установява статута на Етичната комисия като постоянно действаща комисия на Добричкия общински съвет, избирана по реда, установен за конституиране на постоянните комисии в Добричкия общински съвет според действащия Правилник за организацията и дейността на Общинския съвет, неговите комисии и взаимодействието му с общинската администрация, приет с Решение № 116/29.05.2024 г.
Въведено е ясно разграничение между компетентността на Етичната комисия и постоянната комисия на Добричкия общински съвет по Закона за противодействие на корупцията. С кодекса се установяват и специфични правила за взаимодействие между двете комисии с цел избягване дублирано разглеждане на жалби или сигнали.
[bookmark: bookmark10]В проекта са структурирани и отделни глави, разглеждащи взаимодействията на общинския съветник с граждани, с общинската администрация, както и комуникацията на общинския съветник с медии и граждани, с установени етични стандарти за работа и поведение, както и механизма за контрол.

V.Анализ за съответствие с правото на Европейския съюз:
Проектът на Етичен кодекс на общинския съветник урежда правила за поведение и стандарти за почтеност, насочени към повишаване на прозрачността, отчетността и етичността в работата на органите на местното самоуправление.
Предметът на този кодекс е организацията и дейността на местното самоуправление и статутът на изборни органи на територията на Република България. В тази връзка следва да се има предвид, че правното регулиране на въпросите, свързани с местното самоуправление, не е хармонизирано на ниво Европейски съюз. Съгласно принципа на субсидиарност, установен в чл. 5 от Договора за Европейския съюз (ДЕС), държавите членки запазват автономията си при уреждане на тези въпроси, което прави националната регулация легитимна и допустима в контекста на ЕС.
Въпреки това, проектът е в пълен синхрон с основополагащите ценности и стандарти, залегнали в правото на Европейския съюз, включително:
- Правото на добро управление и почтеност в публичната сфера – в съответствие с чл. 41 от Хартата на основните права на Европейския съюз, който гарантира правото на всяко лице на справедливо, своевременно и прозрачно административно обслужване, мотивирани решения и възможност за достъп до информация, касаеща административни производства;
- Укрепването на принципите на правовата държава, демокрацията и прозрачността – утвърдени в чл. 2 от ДЕС, който установява като основни ценности на Съюза уважението към човешкото достойнство, свобода, демокрация, равенство, правова държава и правата на човека, и в чл. 10, ал. 3 от ДЕС, който гарантира участие на гражданите в демократичния процес и право на достъп до институциите на ЕС на езика, който предпочитат;
- Предотвратяване на корупционни практики – в съответствие с ангажиментите на държавите членки по прилагането на европейските антикорупционни стандарти, които се преследват и чрез националното законодателство, и чрез международни инструменти, подкрепени от ЕС.
Допълнително, проектът на Етичен кодекс е в съзвучие с препоръките и принципите, залегнали в Резолюция 433 (2018) на Конгреса на местните и регионални власти на Съвета на Европа – приета на 4 октомври 2018 г. Тази Резолюция формулира Европейски кодекс за поведение на местните и регионални представители, с акцент върху почтеността, прозрачността и отговорността, които са ключови за ефективното и легитимно местно управление. В този контекст, проектът за Етичен кодекс се явява национална реализация на тези европейски стандарти и допринася за повишаване на доверието на гражданите в местните власти.
Изложеното дава основание да се приеме, че проектът на Етичен кодекс на общинския съветник в Добричкия общински съвет не противоречи на правото на Европейския съюз, а напротив – допринася за прилагането и укрепването на общите ценности и принципи, залегнали в правната рамка на ЕС и Съвета на Европа, като гарантира прозрачност, отчетност и етичност в публичния сектор на местно ниво.

С оглед необходимостта от приемането на Етичен кодекс на общинския съветник, с цел гарантиране на законност, прозрачност и достъпност при свикването и провеждането на заседания и при спазване на законоустановените срокове, на заинтересованите лица се предоставя 30-дневен срок за предложения и становища по обявения Проект, считано от датата на публикуването му, съобразно чл. 26, ал. 4, изр. 1 от Закона за нормативните актове.
Предложенията могат да бъдат депозирани в Добрички общински съвет по пощата на адрес: гр. Добрич, ул. „Независимост“ № 20, на място, в работно време от 08:00 часа до 12:00 часа и от 13:00 аса до 17:00 часа в Звено „Секретариат на Общински съвет“, стая 101 или на електронна поща: obshtinskisavet@dobrichka.bg.

Настоящите мотиви са приети от Временната комисия за ........................................................................................ с решение по Протокол № ............ от ............ г.

